Программаличи баянти.

 Гьарил адамла гIямрулизиб сунела миллатла мезла кьадри сегъуна сабил лебтасалра гIячихъси саби. Илдала кумекличил сари адамтала сари-ургарти бархбасуни кадилзахъути, бяркъ ва багьудлуми кайсути, культураличи бегIбирути.

 Мезла кумекличил сари чеалкIути наслубани бегIтала гIядатуни гIерисути. «Гъайли саби дунъя бузахъуси» ибси халкьла айтуличибра якьинни саби жамигIятла гIямрулизиб мезла кьадри.

Миллатла мезлис «нешла мез» ирули бирар.Нешла мезличил сай дурхIя бегI гьалав гъайикIес вехIирхьуси;илдачил сари виштIаси дурхIяла бекIлизир цаибти пикруми алкIути; илдала кумекличил саби гIямрула халаси гьунилис бехIбихьуд кабирхьуси.

 «Нешла мез»вегIла миллатла бегIлара кьадричебси лишаннизи халдирути сари. Гьарил адамла миллат белгибирнила бекIлибиубси лишанра миллатла мез ункъли далнилизиб саби.

 Сунела миллатла мез ункъли дални гьарил адамла культурала чараагарси чебла саби.БегIтала чараагарси чеблализи халбируси саби чула дурхIнази нешла мез дагьахъни.Школала ва учительтала бекIлидиубти мурадуназибадра ца саби нешла мез далахънила хIянчи даимбарни.Илбагьандан саби школализиб нешла мез руркъяхъниличи халаси пикри бяхIчииусира.

 Дарган мез даргала халкьла мез сари,чулара Дагъиста ва Кавказла гIяхIцад цархIилти мезаначил тухумдеш лерти.

 Дарганти саби-ургаб гъайбикIухIели, радиолизир, театрлизир, газетаби-журналтазир, жузазир дузахъу даргала литературный мез. Илди,цабехIла цабехли пикруми иргъесли,ирнила ва лукIнила белгити низам-кьяйдаличи далдикахъибти сари. Хьулчилизи ахъушала лугъат касили,цархIилти лугъатунала цацадехI дугьбачил давлачердиахъубти литературный мезличил саби школабазиб даргала уршби-рурсби белкI-белчIличи бурсибирути.

 Ишди программабала мурадра школабала 5-11 ибти классуназир даргала литературный мез дучIахънила шайчирти тIалабуни белгидарни ва илди мезличил дурхIни азадли гъайбикIахъес ва лукIахъес бурсибарни саби.

 Дарган мезла хIекьлизирти гIяхIцад багьудлуми бучIантани бехIбихьудла классуназирадал кайсути сари. Чедирти 5-11 классуназир кайсути багьудлуми гьалар касибтачи челушути сари , гьатIира дягIудикIахъули , тIинтIдикIахъули, мурхьдикIахъули.

 Дарган мезла лерилра-сера дусрачир учительла пикрила дайлар диэс гIягIнити хIябал бяхIчибиз, чулара ахирласи мурад ца сабси.

 ***Цаибил бяхIчибиз*** *с*аби дурхIни дарган мезла дугьбала хазналичил имцIали тIинтIли тянишбарни,дугьби дузахъни, илхIелира лугъатуназирад ва цархIилти мезаназирад гIерасибтира пикрилизи кайсули.

 ***КIиибил бяхIчибиз*** саби декIар-декIар гъайла бутIнала грамматикалати формабачила баянти тIинтIдикIахъни, илди формаби ирнила ва белкIла гъайлизир дархьли дузахъес дурхIни бурсибарни.Ил шайчибси хIянчира , гьалабси кьяйда,къяббердни агарли бузахъес гIягIниси саби,гьалар дечIунти тикрардирули.

 Илгъуна бяхIчибизличил хIянчи дурабуркIули,дурхIни бурсибарес гIягIнибиркур дугьбазир гьар журала морфемаби дургахъес,илди девла чидил бутIализир дирутил белгибирахъес,дугьби морфемабачи делхъахъес ва, декIар-декIарти морфемаби цаладяхъили,сагати дугьби алкIахъес.

 ***ХIябъибил бяхIчибиз*** саби,ирнила ва белкIла гъайличил чула пикри бархьли, гьаб-гIергъили каргьахъес бучIантазир бурсидешуни адикьни.Дарган мез дучIахънила шайчиб дурхIначил дурабуркIуси хIянчила замана ил мурад сархни ахирласи тIалаб саби.Амма кIелра гьаларти бяхIчибиз пайдалахIедарили, мез дагьес вируси ахIен,гIянжи-къаркъа кадирхьнили белгиси низам хьулчили хIебуцили, юрт белшес хIейруливан.

Илбагьандан белчIудила бетуцлизир хIябалра бяхIчибиз дарх дузахъес гIягIибиркур, цалра гIелахIебяхъили.

 Ишди программабани дарган мезла дурсрачиб дурхIнала хатI ункъдикIахънила чебкатси хIянчира бузахъни тIалаббирусисаби.Дарган мезла учительличиб чебси саби бучIантала хатI къугъати диахъес къайгъилизив виэсра.

 Чедирти ( 5-11) классунала бучIанти жузачил сабил пайдалабирахъес бурсибирниличи анцIбукь бетикес гIягIниси саби, сенкIун учитель даим мякьлав хIейрар, багьудлуми биалли лерилра гIямрулизир кайсес гIягIнити сари. Ишди программабани цабутIаван жузазирад чус чули багьудлуми кайсахъес дурхIни бурсибарнила мурадра тIашбалтуси саби.

 ГIергъиси замана Дагъистайзир миллатунала мез дучIахънила шайчир гIяхIцад далдуцуни дурадуркIули сари: бехIбихьудла классуназир арагIерлира-сера лерил дурсри (гьайгьайра,хасси предмет саблин ,урус мезла дурсри халхIедарили ) миллатла мезличил кадирхьни;урга даражала чедирти классуназирра булан (10-11) миллатла мезани руркънилис хасти сягIятуни декIардарни,сарира гьалар агарти; шагьуртала школабазирра Дагъиста декIар-декIарти миллатунала дурхIнала хасти кьукьни цаладяхъили, нешла мезла дурсри кадирхьни.

 Ишди сагати программаби хIясибли дарган мез 11 ибил классличи бикайчи делчIахъес чебиахъуси саби, илхIелира гьалар урдалтули дуибти грамматикала бутIнира алавдуцили: фразеология, стилистика, орфоэпия, диалектология. Ишди программабани дарган мез гьаларичир тIинтIли ва мурхьли делчIахъес тIалаббирули саби.

 ИшхIелла манзилла тIалабуни ва мурадуни хIясибли,дарган мезла шайчир бучIантала имцIали саркъибти ва гIячихъти бурсидешуни диэс гIягIнити сари.Чедирти классунала цацабехIти дурхIни жягIялла студентуни сабину, илди,практикалашал ахIенну теориялашалра гIяхIил хIядурбиубтили биэс гIягIнити саби.Илбагьандан ишди программабани мезла цацадехI къиянти суалтачира бучIантала пикри битIакIес ибси масъала тIашбалтули саби.

 Гьайгьайра, 10-11 ибти классуназир дарган мех дучIнилис чедаахъибти сягIятуни камти сари (жумягIлизиб ца сягIят). ВецIъибил класслизир чедаахъибти 34 сягIятли лексика,фразеология,стилистика,фонетика ва морфология делчIес гIягIнили сари, 11 ибил класслизиб\_синтаксис.Камли сари илди сягIятуни. Илбагьандан учительлис маслигIятбируси саби, гьалар делчIунти темаби тикрардирули, илди сагати баянтачил чедицIахъни,гIергъити дусмала гIилмула сархибдешуначи хъарихъули,дурхIнала багьудлуми тIинтIдикIахъни.

 ИшхIели даргала гIяхIцад гьалабяхI арбякьунси ва мягIничерти чедибдешуни сархибси художественная литература леб, сунезирра лерилра-сера жанраби ва жураби акIахъубси. Ил литературный мезличил белкIунси саби.

 Гьарли - марли чекабизурли ва бархьли , сегъунтилра гъарацIдешуни агарли, даргала литературный мезличил гъайбикIнила бурсидешуни тIалабдирули сари бучIантазирад ишди программабани . Илала дурабад,дурхIнани гIячихъли багьес гIягIниси саби даргала литературный мез акIнила история ва илди къулайдикIахънила шайчибси гIялимтала ва педагогунала хIянчи.

 Урга даражала школа таманбирути дурхIнани литературный мезла(орфоэпияла) кьяйдуртачил дарх лукIнила кьяйдуртира ункъли далес гIягIнити сари.

 Дарган мезла дахъал диалектуни ва лугъатуни лерни гIячихъси саби. ДурхIнала дахъалгъунти хатIабира илди лугъатунала хьулчиличир алкIули дирар.Илбагьандан программабазиб пикри бяхIчииули саби дарган мезла диалектунала ва лугъатунала хIекьлизирра дурхIнала белгити багьудлуми диахъниличи.

 Дарган мезла дурхIнала творчестволаси бяхIчибиз биахънира лайикьсили чебиули саби.Илбагьандан халкьла мухIлила произведениеби(хабурти,далуйти, буралаби, багьираби, фразеологизмаби) дурчниличи декIар-декIарти поэтунала ва писательтала лукIнила стильти белгидирниличи, лугъатуначила имцIали тIинтIти баянти дурчниличи дурхIнала пикри битIакIни къулайсилизи халбирули саби.

 Ишди программабани халаси пикри бяхIчииули саби практический хIянчурбачи , чузирра вархьли лукIнила ,гъайикIнила ,багьлабирнила ишараби кадалтнила масъулти имцIали мурхьли ва гьатIира чедетаахъили ирзути.

 Программабала гьарил тема кIел бутIализибад цалабикибси саби .Цаибил бутIализиб чебаахъили саби, делчIунтира цазаманализир тикрардирули, теориялашалти багьудлуми мурхьдарес ва тIинтIдарес. КIиибил бутIализиб практикалашалти устадеш чеахъдикIахъес ибси масъала тIашбалтули саби .

 Чидни-биалра темаби къияндулхъули диалли тикрардирнилис чедаахъибти сягIятуни учительлис къияндулхъути темабас яра белкIла хIянчурбас пайдаладарес вирар .

 Тяп илкьяйда учительла ихтиярлизир далтути сари 11 ибил класслизирра тикрардирнилис чедаахъибти сягIятуни .

 Учительлизиб ихтияр лебси саби бучIантани ца тема гьамадли иргъули биалли , илис чедаахъибти сягIятуни камдарили , цархIилти имцIали къияндухъути темабас харждарес .

 **БелчIудила план хIясибли, дарган мезлис ва литературалис чедаахъибти сягIятуни ишкьяйда дуртIу :**

|  |  |  |  |
| --- | --- | --- | --- |
|  Классуни | ЖумягIлизир сягIятуни | Дарган мезлис | Литературалис |
| 5 | 4 (3) | 2 | 2 (1) |
| 6 | 4 (3) | 2 | 2 (1) |
| 7 | 4 (3) | 2 | 2 (1) |
| 8 | 4 (3) | 2 | 2 (1) |
| 9 | 4 (3) | 2 | 2 (1) |
| 10 | 3 | 1 | 2 (1) |
| 11 | 3 | 1 | 2 (1) |

Ишди программаби бегI гьалар дурадухъунтири 1992 ибил дуслизир. Кам-гьамти дарсдешуначил гьанна сагадан (хIяйнайс) кадяхъибти сари .